text: Entreprenør meldt til politiet
  24 august 2013 kl. 06.58
  Vejle kommune har meldt storentreprenør Eigil Jensen til politiet for overtrædelse af flere miljølove.
  Ifølge BT har Eigil Jensen ulovligt opbevaret flere tusinde ton forurenede jernbaneskærver i en grusgrav på en nedlagt militærbase i Vandel øst for Billund. Grusgraven ligger ganske få meter over grundvandet.
  Kim Jensen, der er direktør i Eigil Jensen, har erkendt, at firmaet fra 2008 til 2012 ulovligt opbevarede forurenede jernbaneskærver i grusgraven. 
  Han afviser dog anklager om, at skærverne er vasket og blandet i byggematerialet stabilgrus.
  